Karabo Mokoena-saak: Kêrel gaan nie getuigKarabo Mokoena (Foto via ANA) Die verdediging in die moordverhoor van Sandile Mantsoe, die man wat tereg staan in verband met die moord op Karabo Mokoena (22), het Maandag in die Johannesburgse hooggeregshof gesê Mantsoe gaan nie getuig nie. Hulle het daarna hul saak afgesluit. Mantsoe het skuld ontken en beweer Mokoena het selfmoord gepleeg. Mokoena, ŉ student aan die Regenesys-sakeskool, se verkoolde liggaam is op 29 April 2017 in ŉ vlak graf in Bramley gevind, ŉ dag nadat sy as vermis aangemeld is. Sy is die laaste keer in Mantsoe, haar kêrel, se woonstel gesien. Mantsoe is kort daarna in hegtenis geneem en is sedertdien in aanhouding. Regter AJ Johnson het vir Mantsoe gevra of hy bewus is van die feit dat hy lewenslange tronkstraf kan ontvang. Mantsoe het ‘ja’ geantwoord. Victor Simelani, advokaat vir die verdediging, het gesê Mantsoe sal nie getuig nie omdat hulle voel die staat het nie hul saak bo redelike twyfel bewys nie. Johnson het die saak tot Woensdag uitgestel vir slotbetoë. Mantsoe het tydens sy aansoek om borgtog gesê Mokoena het hom die dag gevra om haar op te laai en na hul woonstel in Sandton te neem. Hy is daarna glo weg vir ŉ sakevergadering en toe hy teruggekeer het na die woonstel, het hy haar liggaam op die mat aangetref. Hy het gesê hy het vir ŉ polsslag gevoel en niks gekry nie. Hy voer aan hy het paniekerig geraak en geweet almal gaan hom van haar moord verdink en daarom het hy haar liggaam in ŉ asdrom geplaas waarna hy dit met ŉ buiteband en petrol verbrand het. Mantsoe het aangevoer Mokoena het vroeër ŉ spul pille gedrink en hy en ŉ veiligheidswag het haar gered; daarom het hy gedink sy het selfmoord gepleeg. Malerato Ramela, die dokter wat die nadoodse ondersoek behartig het, het gesê weens die afwesigheid van ŉ groot deel van die liggaam, kan sy nie bepaal of Mokoena nog gelewe het toe sy aan die brand gesteek is nie.